חרף הקיצוצים והכבדת המסים - ועדי העובדים והמעסיקים מתכוונים להוציא השנה סכום שיא של 2.6 מיליארד שקל עבור רכישות שי למיליון וחצי עובדים לראש השנה - 5% יותר מהסכום שהוציאו אשתקד. כך עולה מסקר שערכה חברת ועדים, המרכזת את המידע על הפעילות הכלכלית-חברתית של ועדי העובדים בישראל.
בסקר השתתפו 360 ועדי עובדים. מהנתונים עולה, כי השי הממוצע לעובד יעמוד על 800-600 שקל, בעוד שהמנהלים הבכירים יקבלו שי בסכום של 8,000-5,000 שקל. עוד עולה, כי בשונה משנים קודמות – השנה ייעדרו היינות והממתקים מהצעות השי ובמקומם יוצעו לוועדים חבילות טקסטיל משולבות בתמרוקים, סבונים ומוצרי אווירה.
עוד עולה מהסקר, כי הוועדים נדרשים יותר ויותר להרחיב את פעילויות הרווחה לעובדים גם לתחום המזון, הביגוד והחזרה לבית הספר, ולמצוא לעובדים הסדרי הנחות בתחומים רבים נוספים. על פי הערכות יגיע השנה המחזור פעילות רווחה זו ל-900 מיליון שקל.
שי לחג? "פרה קדושה"
את הרשימה מובילים כמו תמיד עובדי מפעלי ים המלח, שיקבלו שי בגובה 2,500 שקל ובנוסף סלסלת שי בשווי 300 שקל. במקום הבא נמצאים עובדי תרכובות ברום, שיקבלו שי בגובה 1,400 שקל. אחריהם עובדי תרכובות ברום, מפעל הפיס ואגד – שיקבלו שי בגובה 1,000 שקל כל אחד.
עובדי אוניברסיטת תל אביב, ויצו והבנק הבינלאומי יקבלו שי בגובה 500 שקל, בשירותי בריאות כללית יקבלו העובדים שי בגובה 455 שקל, בעיריית באר-שבע – 450 שקל, במשרד ראש הממשלה ובחברת התחבורה הציבורית דן יקבלו 400 שקל, ועובדי אל על, מספקנות ישראל ומשרד הכלכלה יקבלו שי בשווי 250 שקל. עובדי הלשכה המרכזית לסטטיסטיקה יקבלו שי בשווי 140 שקל.
יעקב אלוש, מנכ"ל ועדים, הסביר כי הסקר נערך כעת מאחר שהקצאת התקציבים והרכישות של המתנות לעובדים לקראת חגי ספטמבר, מתרחשים בימים אלה.
על רקע המצב הכלכלי הוא ציין כי מוסד השי חג בישראל נחשב ל"פרה קדושה" שאין לפגוע בה בשל רגישותה. "לאורך השנים לא היה חג שהשי לעובדים בוטל, גם על ידי חברות שהיו בקשיים או במשבר פיטורים ", הסביר.